

 LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941 e-pasts: info@daugavpils.lv www.daugavpils.lv

2017.gada 24.novembrī **Saistošie noteikumi Nr.44**

Daugavpilī (prot.Nr.38, 13.§)

**Saistošie noteikumi par līdzfinansējumu nekustamā īpašuma pieslēgšanai centralizētajai ūdensapgādes vai kanalizācijas sistēmai**

Izdoti saskaņā ar Ūdenssaimniecības

pakalpojumu likuma 6.panta sesto daļu

**I. Vispārīgie jautājumi**

1. Saistošie noteikumi nosaka Daugavpils pilsētas pašvaldības (turpmāk – Pašvaldība) līdzfinansējuma apmēru un tā saņemšanas nosacījumus nekustamā īpašuma pieslēgšanai centralizētajai ūdensapgādes vai kanalizācijas sistēmai (turpmāk – Pieslēgums).

2. Noteikumos lietotie termini:

2.1. Pieslēgums - ārējo ūdensvada un kanalizācijas tīklu un būvju kopums no ūdenssaimniecības pakalpojumu sniedzēja centralizētās ūdensapgādes un kanalizācijas sistēmas līdz pakalpojumu lietotāja īpašumā vai valdījumā esošai sistēmas daļai, kas nodrošinās lietotājam ūdenssaimniecības pakalpojuma saņemšanu;

2.2. ražošanas objektu apbūves teritorija – Daugavpils pilsētas apbūves noteikumos noteiktā teritorija, kur zemesgabalu primārais izmantošanas veids ir ražošanas, komunālie, noliktavu un transporta uzņēmumi, vairumtirdzniecības uzņēmumi, kā arī uzņēmumi un iestādes, kam ir noteiktas sanitārās vai citas aizsargzonas, vai īpašas prasības (kravu bīstamība, kravu apgrozījumus lielāks par 40 vienībām diennaktī).

3. Līdzfinansējumu piešķir:

3.1. dzīvojamās mājas vai zemes gabala, kura apbūvei ir spēkā esoša būvatļauja dzīvojamās mājas būvniecībai un uz kura ir izbūvēti vismaz ēkas pamati, Pieslēgumam;

3.2. ražošanas objektu apbūves teritorijā esošās ražošanas ēkas Pieslēgumam.

4. Līdzfinansējumu piešķir gadskārtējā budžeta paredzēto līdzekļu apjomā.

**II. Līdzfinansējuma apmērs**

5. Noteikumu 3.1.apakšpunktā minētajos gadījumos līdzfinansējumu piešķir Pieslēguma būvniecības izmaksu segšanai (turpmāk – Izmaksas) šādā apmērā:

5.1. 100% apmērā Izmaksu segšanai, bet ne vairāk kā 3000 EUR viena nekustamā īpašuma Pieslēgumam:

5.1.1. personām ar I invaliditātes grupu;

5.1.2. ģimenei (personai) ar trūcīgas ģimenes (personas) statusu;

5.1.3. ģimenei (personai) ar maznodrošinātas ģimenes (personas) statusu;

5.1.4. daudzbērnu ģimenei;

5.2. 100% apmērā Izmaksu segšanai, bet ne vairāk kā 3000 EUR*,* vienam Pieslēgumam noteikumu 5.1.1. – 5.1.4.apakšpunktos noteiktajām personām lietošanā esošajam nekustamajam īpašumam, ja šīs personas lietošanas tiesības līdz mūža galam nostiprinātas zemesgrāmatā;

5.3. 55% apmērā Izmaksu segšanai citām fiziskajām personām, bet ne vairāk kā 1500 EUR viena nekustamā īpašuma Pieslēgumam;

5.4. ja, pamatojoties uz institūciju izdotajiem tehniskajiem noteikumiem, Pieslēguma būvprojekts paredz, ka Pieslēguma izbūve ir iespējama tikai ar caurduršanas metodes piemērošanu vai izmantojot apvalkcauruli, vai iespējama tikai ar kanalizācijas sūkņa palīdzību, papildus noteikumu 5.1. – 5.3.apakšpunktā noteiktajam līdzfinansējuma apmērs tiek noteikts 60% apmērā no šo būvniecības darbu izmaksām, bet ne vairāk kā 3500 EUR vienam nekustamā īpašuma Pieslēgumam.

6. Noteikumu 3.2.apakšpunktā minētajos gadījumos līdzfinansējumu piešķir Pieslēguma Izmaksu segšanai šādā apmērā:

6.1. 70 % apmērā Izmaksu segšanai, bet ne vairāk kā 10 000 EUR vienas ražošanas ēkas Pieslēgumam, ja juridiskas personas īpašumā vai tiesiskajā valdījumā esošā ražošanas ēka atrodas ražošanas objektu apbūves teritorijā, kuras publiskās infrastruktūras attīstībai ir izmantoti Eiropas savienības struktūrfondu līdzekļi, un tās pamatdarbība ir rūpnieciskā ražošana, ar nosacījumu, ja juridiska persona apliecina, ka gada laikā izveidoja ne mazāk kā 5 (piecas) jaunas darba vietas;

6.2. 50 % apmērā Izmaksu segšanai, bet ne vairāk kā 10 000 EUR vienas ražošanas ēkas Pieslēgumam, ja juridiskas personas īpašumā vai tiesiskajā valdījumā esošā ražošanas ēka atrodas ražošanas objektu apbūves teritorijā, kuras publiskās infrastruktūras attīstībai nav izmantoti Eiropas savienības struktūrfondu līdzekļi, ar nosacījumu, ja juridiska persona apliecina, ka gada laikā izveidoja ne mazāk kā 5 (piecas) jaunas darba vietas.

7. Ja viena nekustamā īpašuma sastāvā ir vairākas dzīvojamās mājas vai ražošanas ēkas, Pašvaldība līdzfinansē Pieslēgumu līdz katrai dzīvojamajai mājai vai ražošanas ēkai, izņemot, ja dzīvojamās mājas vai ražošanas ēkas pieder vienam pakalpojumu lietotājam.

8. Līdzfinansējumu nepiešķir šādu Izmaksu segšanai:

8.1. lietus notekūdeņu kanalizācijas būvniecībai vai pārbūvei;

8.2. esošās ūdensapgādes un sadzīves notekūdeņu kanalizācijas sistēmas vai tās daļas pārbūvei vai nojaukšanai (izņemot septiķus, ja tos ir iespējams pārbūvēt kanalizācijas sistēmas nepieciešamajā sastāvdaļā, piemēram, skatakā);

8.3. jaunas ūdensapgādes sistēmas izbūvei, ja nekustamajā īpašumā jau ir Pieslēgums;

8.4. jaunas kanalizācijas sistēmas izbūvei, ja nekustamajā īpašumā jau ir Pieslēgums, izņemot, ja ūdenssaimniecības pakalpojumu sniedzējs izsniedzis tehniskos noteikumus jaunas kanalizācijas sistēmas izbūvei.

**III. Līdzfinansējuma saņemšanas nosacījumi**

9. Līdzfinansējuma saņemšanai 3.1.apakšpunktā minētajos gadījumos dzīvojamās mājās īpašnieks (īpašnieku kopības vai kopīpašnieku pilnvarota persona vai pārvaldnieks, turpmāk – pilnvarotā persona) iesniedz iesniegumu Daugavpils pilsētas domes Īpašuma komisijā (turpmāk – Komisija), pievienojot:

9.1. dzīvokļu īpašnieku kopības (kopīpašnieku) lēmumu saturoša dokumenta (protokola) kopiju (uzrādot oriģinālu), kurā:

9.1.1. atbilstoši normatīvo aktu prasībām pieņemts lēmums par Pieslēguma izbūves nepieciešamību, ar tā izbūvi saistīto izmaksu apmēra (tāmes) saskaņošanu, būvdarbu finansēšanas kārtību, norēķinu kārtību par ūdenssaimniecības pakalpojumu saņemšanu;

9.1.2. norādīta persona, kuru dzīvojamās mājas īpašnieks (īpašnieku kopība vai kopīpašnieki) ir pilnvarojuši iesniegt iesniegumu līdzfinansējuma saņemšanai, kā arī slēgt līgumu par Pieslēguma izbūvi un līgumu par ūdenssaimniecības pakalpojuma saņemšanu;

9.2. akceptētu Pieslēguma būvniecības ieceres dokumentāciju;

9.3. spēkā esošas būvatļaujas kopiju dzīvojamās mājas būvniecībai un būvinspektora atzinumu par nepabeigtu būvniecības objektu (gadījumos, kad notiek būvniecība);

9.4. noteikumu 5.1.apakšpunktā norādīto kategoriju apliecinoša dokumenta kopiju (ja attiecināms);

9.5. nekustamā īpašuma piederību apliecinoša dokumenta kopiju;

9.6. *de minimis* uzskaites veidlapu atbilstoši Ministru kabineta 2014.gada 2.decembra noteikumu Nr.740 “*De minimis* atbalsta uzskaites un piešķiršanas kārtība un uzskaites veidlapu paraugi” 1.pielikumam, ja līdzfinansējuma saņēmējiem sniegtais atbalsts uzskatāms par komercdarbības atbalstu.

10. Piesakoties pašvaldības līdzfinansējumam, dzīvokļa īpašniekam, kura īpašumā tiek veikta saimnieciskā darbība un tai sniedzamais atbalsts uzskatāms par *de minimis* atbalstu, ir tiesības norādīt, ka proporcionāli īpašuma vai kopīpašuma daļai pasākuma izmaksas tiek segtas no citiem privātiem līdzekļiem bez valsts atbalsta, proporcionāli samazinot pašvaldības līdzfinansējuma daļu.

11. Noteikumu 3.1.apakšpunktā noteiktajā gadījumā pieslēguma faktisko izdevumu noteikšanai SIA “Daugavpils ūdens” vai pilnvarotā persona sastāda tāmi vai veic publisko iepirkumu un iesniedz dokumentus izskatīšanai Komisijā.

12. Līdzfinansējuma saņemšanai 3.2.apakšpunktā minētajos gadījumos pretendents iesniedz iesniegumu Komisijā, pievienojot:

12.1. nekustamā īpašuma piederību apliecinoša dokumenta kopiju;

12.2. dokumentu, kas apliecina 6.1. vai 6.2.apakšpunktā noteikto nosacījumu izpildi, kopijas;

12.3. dokumentu, kas apliecina Pieslēguma izbūvi un nodošanu ekspluatācijā, kopijas;

12.4. iesniedzēja un būvkomersanta abpusēji parakstīto izpildīto būvdarbu un būvdarbu pieņemšanas – nodošanas aktu kopijas (uzrādot oriģinālus);

12.5. attiecīgās kredītiestādes apliecinātā maksājuma uzdevuma kopiju (uzrādot oriģinālu) vai būvkomersanta izsniegto stingrās uzskaites kvīts, kas apliecina būvkomersanta izrakstītā rēķina apmaksu iesniedzēja apmaksājamās summas apmērā, kopiju (uzrādot oriģinālu).

13. Komisija reģistrē pieteikumus līdzfinansējuma saņemšanai atsevišķā reģistrā, piešķirot tiem kārtas numuru. Ja pieteikums līdzfinansējuma saņemšanai netiek iesniegts atbilstoši šo noteikumu prasībām vai arī tiek iesniegts nepilnīgs, pieteikums līdzfinansējuma saņemšanai netiek reģistrēts.

14. Ja pieteikums atbilst šo noteikumu prasībām, Komisija pieņem lēmumu par līdzfinansējuma piešķiršanu šādā kārtībā:

14.1. noteikumu 3.1.apakšpunktā minētajos gadījumos 50% apmērā no piešķirtā līdzfinansējuma SIA “Daugavpils ūdens” vai pilnvarotajai personai pārskaita pēc Komisijas lēmuma pieņemšanas, bet atlikusī līdzfinansējuma daļa (faktisko izdevumu apmērā) – pēc līguma noslēgšanas par ūdenssaimniecības pakalpojuma saņemšanu;

14.2. noteikumu 3.2.apakšpunktā minētajos gadījumos 100% apmērā no piešķirtā līdzfinansējuma personai tiek pārskaitīts pēc visu līdzfinansējamo pasākumu veikšanas, ko tā veic par saviem līdzekļiem, un līguma noslēgšanas par ūdenssaimniecības pakalpojuma saņemšanu.

15. Ja pieslēgumu centralizētajai ūdensapgādei vai kanalizācijas sistēmai plānots veikt 3.1.apakšpunktā minētajai dzīvojamai mājai, kurā kāds no dzīvokļiem tiek izmantots saimnieciskās darbības veikšanai, vai 3.2.apakspunktā minētajai ēkai, un, ja attiecīgā dzīvokļa vai ēkas īpašnieks pretendē uz atbalstu, kas kvalificējams kā komercdarbības atbalsts, tad atbalstu līdzfinansējuma ietvaros sniedz saskaņā ar Eiropas Komisijas 2013.gada 18.decembra Regulas (ES) Nr.[1407/2013](http://eur-lex.europa.eu/eli/reg/2013/1407/oj/?locale=LV) par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – regula Nr.[1407/2013](http://eur-lex.europa.eu/eli/reg/2013/1407/oj/?locale=LV)) un normatīvajiem aktiem par *de minimis* atbalsta uzskaites un piešķiršanas kārtību.

16. Ievērojot regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 5.panta 1. un 2.punkta nosacījumus, šo noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 3.panta 2.punktā noteiktajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā. Šo noteikumu ietvaros saņemto *de minimis* atbalstu var apvienot ar citu *de minimis* atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%.

17. Atbalsts netiek piešķirts regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 1.panta 1.punktā noteiktajās nozarēs un darbībām. Ja saimnieciskās darbības veicējs darbojas šajās nozarēs vai veic attiecīgās darbības, atbalstu drīkst piešķirt tikai tad, ja tiek skaidri nodalītas atbalstāmās darbības un finansu plūsmas, nodrošinot, ka darbības minētajās nozarēs vai attiecīgās darbības negūst labumu no piešķirtā atbalsta.

18. Vienam *de minimis* atbalsta saņēmējam *de minimis* atbalsta apmērs kopā ar attiecīgajā fiskālajā gadā un iepriekšējos divos gados piešķirto *de minimis* atbalstu nepārsniedz regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 3.panta 2.punktā noteikto maksimālo *de minimis* atbalsta apmēru viena vienota uzņēmuma līmenī. Viens vienots uzņēmums ir uzņēmums, kas atbilst regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) otrā panta 2.punktā noteiktajai viena vienota uzņēmuma definīcijai.

19. Pašvaldība un saimnieciskās darbības veicējs, kas ir saņēmis pašvaldības līdzfinansējumu, uzglabā visus ar *de minimis* saistītos datus 10 gadus no līdzfinansējuma piešķiršanas brīža atbilstoši regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) 6.panta 4.punktam.

20. *De minimis* atbalstu saskaņā ar regulas Nr. [1407/2013](http://eur-lex.europa.eu/eli/reg/2013/1407/oj/?locale=LV) nosacījumiem piešķir līdz regulas Nr.[1407/2013](http://eur-lex.europa.eu/eli/reg/2013/1407/oj/?locale=LV) darbības beigām – 2021.gada 30.jūnijam.

**IV. Noslēguma jautājumi**

21. Pieteikumus, kas iesniegti līdz šo noteikumu spēkā stāšanās dienai, izskata atbilstoši noteikumiem, kas bija spēkā pieteikumu iesniegšanas brīdī.

22. Atzīt par spēku zaudējušiem Daugavpils pilsētas domes 2016.gada 27.oktobra saistošos noteikumus Nr.41 “Par līdzfinansējumu nekustamā īpašuma pieslēgšanai centralizētajai ūdensapgādes vai kanalizācijas sistēmai” (Latvijas Vēstnesis, 2016., Nr.217 (5789)).

Daugavpils pilsētas domes priekšsēdētājs *(personiskais paraksts)* R.Eigims